Мъртво море
Мъртво море (; ) е езеро в Близкия изток, в което от север се влива река Йордан. Граничи с Израел, Палестина (Западния бряг на р. Йордан) и Йордания, между които страни се разделя неговата акватория.

Разположено е на 430 m под морското равнище (към 09.2015), което го прави най-дълбоката депресия в света, и спада с около 1 m за година. Има площ от около 1020 km2. Дълго е около 76 km и широко 18 km, като най-дълбоката точка е на 400 m. Западните и източните му брегове са стръмни, скалисти, а на север и юг са разположени малки крайбрежни равнини.

Мъртво море е един от най-солените водоеми на Земята – солеността му е около 300 – 310‰, но в някои години е до 350‰ (т.е. 350 g/kg; за сравнение солеността на Черно море е около 17‰, т.е. 17 g/kg). В състава на солите преобладават MgCl (52%), NaCl (30%), съдържа и значителни количества KCl и MgBr.

Езерото е разделено на 2 части – северна, която е и по-дълбока, и южна – по-плитка (едва 6 m) и по-бързо пресъхваща, в която се намират и големи стълбове сол, приличащи на айсберги.

Климатът е горещ и сух (годишна сума на валежите 50 – 100 mm). През лятото температурите достигат 50 °C и водите на р. Йордан и няколко по-малки потока се изпаряват бързо, оставяйки утайки от глина, пясък, каменна сол и гипс на дъното на езерото.

През по-влажните зими в Мъртво море се вливат ежедневно над 6,5 милиона тона вода. Установено е, че ако липсва изпарение, нивото ще се покачва с 3 m годишно. Тенденцията обаче е към спадане на морското ниво с 1 m годишно, предимно заради икономическа дейност – добиване на лечебна сол и отклоняване на водите на река Йордан, която се влива в морето.

През 2011 г. учени от университета на „Бен Гурион“ в Израел откриват най-различни организми. Условията им за живот се осигуряват от кратери с диаметър от около 15 m и дълбочина от 20 m, от които тече прясна вода по морското дъно. Дотогава са познати само микроорганизми.

Източници

Външни препратки 
  Официален сайт
  ezekielproject.org
 Снимки на Мъртво море 
  20 факта за Мъртво море 

Езера в Азия
Солени езера
География на Израел
География на Йордания
География на Палестина
Места от Новия завет
Граници на Израел
Граници на Палестина